หุ้น mai ขึ้นแรง ประจำเดือน ส.ค.59
ภาพรวมของตลาดหลักทรัพย์เอ็ม เอ ไอ (mai) ในเดือนสิงหาคม 2559 มีความเงียบเหงาลงจากเดือนกรกฎาคมที่มีการปรับตัวขึ้นไปกว่า 11% เนื่องจากนักลงทุนไปให้ความสนใจในหุ้นขนาดใหญ่และขนาดกลางอยู่
10 ก.ย. 2559

–เส้นทางนักลงทุน–
 
ภาพรวมของตลาดหลักทรัพย์เอ็ม เอ ไอ (mai) ในเดือนสิงหาคม 2559 มีความเงียบเหงาลงจากเดือนกรกฎาคมที่มีการปรับตัวขึ้นไปกว่า 11%  เนื่องจากนักลงทุนไปให้ความสนใจในหุ้นขนาดใหญ่และขนาดกลางอยู่  
โดยดัชนีตลาด mai ปรับตัวลงส่วนทางกับดัชนี SET ที่ขึ้นไป 1.60% ดัชนีตลาด SET50 ที่ขึ้นไป 1.96%  ส่วนในแง่ของดัชนี mai สิ้นเดือนสิงหาคม 2559 ปิดที่ระดับ 585.38 จุด ลดลง 3.92 จุด หรือลบไป 0.67% จากสิ้นเดือนกรกฎาคม 2559 ปิดที่ระดับ 589.30 จุด
แม้ว่าภาพรวมของดัชนีตลาดหุ้น mai อาจจะดูไม่ดีก็ตาม แต่ยังมีหุ้นรายตัวที่มีความสามารถวิ่งฉิวได้ไม่แพ้หุ้นขนาดใหญ่เลย
ทั้งนี้ “ข่าวหุ้นธุรกิจ” รวบรวมความเคลื่อนไหวของราคาหุ้นในกลุ่มตลาด Mai ประจำเดือนสิงหาคม 2559 ก็พบว่า มีหุ้น 28 ตัว ราคาหุ้นสามารถวิ่งฉิวขึ้นกว่า 10% ที่ช่วยประคับประคองให้หุ้นในกลุ่มเอ็ม เอ ไอ ให้มีเสน่ห์ดึงดูดนักลงทุนเข้ามาไล่ซื้อหุ้นกันอย่างคึกคัก
อันได้แก่ YUASA, UKEM, NEWS, PPM, DAII, HOTPOT, FOCUS, SALEE, TACC, PIMO, PPS, RWI, HTECH, TSE, VTE, QTC, CHEWA, UREKA, TPAC, FVC, KOOL, KCM, LIT, NDR, ATP30,BGT, ABICO และ BKD
สำหรับตัวแรก บริษัท ยัวซ่าแบตเตอรี่ ประเทศไทย จำกัด (มหาชน) หรือYUASA โดยวันที่ 29 ก.ค.59 ราคาหุ้นอยู่ที่ระดับ 9.40 บาท ขณะที่วันที่ 31 ส.ค.59 ราคาหุ้นอยู่ที่ระดับ 15.50 บาท บวกไป 6.10 บาท หรือขึ้นไป 64.89% เป็นการวิ่งต่อเนื่องจากช่วงเดือนที่ผ่านมาจากการรับอานิสงส์จากเรื่องโครงการรถคันแรกโดยเฉพาะกลุ่มอีโคคาร์ ถึงเวลาที่จะต้องเปลี่ยนแบตเตอรี่ใหม่แล้ว เพราะแบตเตอรี่มีอายุแค่ 18-24 เดือน โดยคาดว่ารถยนต์จากโครงการรถคันแรกเหล่านี้จะมาทยอยเปลี่ยนแบตเตอรี่กันในปีนี้ไปจนถึงปีหน้า นอกจากนี้ด้านไตรมาส 2/59 และงวดหกเดือนกำไรสุทธิยังเติบโตได้อย่างแข็งแกร่งจากช่วงเดียวกันของปีก่อน
ต่อมา บริษัท ยูเนี่ยน ปิโตรเคมีคอล จำกัด (มหาชน) หรือ UKEM โดยวันที่ 29 ก.ค.59 ราคาหุ้นอยู่ที่ระดับ 0.95 บาท ขณะที่วันที่ 31 ส.ค.59 ราคาหุ้นอยู่ที่ระดับ 1.40 บาท บวกไป 0.45 บาท หรือขึ้นไป 47.37% สำหรับราคาหุ้นที่ปรับตัวขึ้นเป็นการเก็งกำไรหลังผลการดำเนินงานในงวดไตรมาส 2/59 และงวดหกเดือนสามารถโชว์กำไรสุทธิได้อย่างแข็งแกร่งเมื่อเทียบกับงวดเดียวกันของปีก่อน
ขณะที่ บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือNEWS โดยวันที่ 29 ก.ค.59 ราคาหุ้นอยู่ที่ระดับ 0.95 บาท ขณะที่วันที่ 31 ส.ค.59 ราคาหุ้นอยู่ที่ระดับ 0.23 บาท บวกไป 0.07 บาท หรือขึ้นไป 43.75% นี่เป็นการเข้าเก็งกำไรของนักลงทุน หลังจากที่บริษัทบอกว่าจะได้ประโยชน์หลังจากขยายการลงทุนในธุรกิจข่าวของบริษัท ไปยังธุรกิจหนังสือพิมพ์ข่าวที่มีชื่อเสียงในประเทศมาเป็นระยะเวลายาวนาน ทำให้มีธุรกิจที่ครบวงจรมากขึ้น และยังสามารถขยายฐานลูกค้าที่บริโภคข่าวสารผ่านสื่อหนังสือพิมพ์ ที่มีฐานลูกค้าอยู่แล้ว ซึ่งไม่ต้องใช้เวลาสร้างฐานลูกค้ารายใหม่และยังจะช่วยสร้างผลตอบแทนที่ดีจากการลงทุน เป็นการต่อยอดธุรกิจให้เข้มแข็งมากขึ้นในอนาคต
หุ้นที่ปรากฏข้างต้นเป็นเพียงตัวอย่างราคาหุ้นที่ปรับตัวขึ้นอย่างต่อเนื่องในช่วง 1 เดือนที่ผ่านมา ส่วนที่เหลือดูได้จากตาราง
ข้อมูลความเคลื่อนไหวของราคาหุ้นที่ปรับตัวขึ้นสามารถชี้นำต่อการลงทุนในอนาคตได้ เนื่องจากได้รู้ว่ามีหุ้นตัวไหนบ้างที่นักลงทุนให้ความสนใจ!!
…
 
ข้อมูลความเคลื่อนไหวของราคาหุ้นกลุ่มตลาดเอ็ม เอ ไอ (mai) ประจำเดือนสิงหาคม 2559